CELEX: 
Language: mt
Date: 2018-02-15 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r- Regolament (UE) 2015/68 fir-rigward ta’ rekwiżiti marbuta mas-sistemi tal-ibbrejkar antilokk, mal-apparati ta’ ħżin tal-enerġija bi pressjoni għolja u mal-konnessjonijiet idrawliċi tat-tip ta’ linja waħda

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               It-terminu “vetturi għall-agrikoltura u għall-forestrija” jkopri firxa wiesgħa ta’ tipi differenti ta’ vetturi b’tal-anqas żewġ fusien, pereżempju t-tratturi b’karreġġata dejqa, it-tratturi b’wisa’ addizzjonali, it-tratturi biċ-ċineg, il-karrijiet agrikoli u t-tagħmir irmunkat interkambjabbli, bħar-rombli, l-imħaret, il-magni taż-żrigħ, eċċ.
            
            
               Ir-rekwiżiti tal-approvazzjoni tat-tip applikabbli għal vetturi agrikoli u forestali huma stabbiliti fid-Direttiva 2003/37/KE
                  1
                u d-Direttivi ta’ implimentazzjoni tagħha li tħassru b’effett mill-1 ta’ Jannar 2016 u li ġiet sostitwita bir-Regolament (UE) Nru 167/2013
                  2
                u l-erba’ atti delegati u l-att ta’ implimentazzjoni wieħed tiegħu.
            
            
               Il-Kummissjoni Ewropea tixtieq taġġorna dan il-pakkett leġiżlattiv ġdid skont il-progress tekniku, billi temenda r-Regolament (UE) 2015/68 bl-adattament ta’ ċerti rekwiżiti għall-aħħar żviluppi, jiġifieri: a) dwar is-sistemi tal-brejkijiet antilokk, wara l-valutazzjoni mill-Kummissjoni dwar id-disponibbiltà u l-applikabbiltà tagħhom għal vetturi għall-agrikoltura u għall-forestrija b’veloċità massima skont id-disinn ta’ bejn 40 km/h u 60 km/h, b) it-titjib tar-rekwiżiti relatati mal-apparati ta’ ħżin tal-enerġija bi pressjoni għolja, u c) l-estensjoni tal-perjodu ta’ applikazzjoni ta’ rekwiżiti tranżizzjonali għal konnessjonijiet idrawliċi tat-tip ta’ linja waħda bejn it-trattur u t-trejler, abbażi tar-reazzjonijiet rigward ir-rekwiżiti dwar l-ibbrejkjar irċevuti mill-partijiet interessati u l-Istati Membri fl-ewwel perjodu ta’ implimentazzjoni.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Fit-tħejjija ta’ dan l-att, il-Kummissjoni wettqet konsultazzjonijiet xierqa fil-livell tal-esperti, li kienu jinkludu l-partijiet ikkonċernati mill-industrija, is-sħab soċjali u l-esperti mill-Istati Membri.
            
            
               Dan l-att ġie soġġett għal konsultazzjoni pubblika permezz tal-Portal għal Regolamentazzjoni Aħjar mit-18 ta’ Diċembru 2017 sal-15 ta’ Jannar 2018; wasal kumment wieħed pożittiv.
            
            
               3.ELEMENTI ĠURIDIĊI TAL-ATT DELEGAT
            
            
               (a)Bażi ġuridika
            
            
               Il-bażi ġuridika ta’ dan l-att delegat huwa r-Regolament (UE) Nru 167/2013 tal-Parlament Ewropew u tal-Kunsill tal-5 ta’ Frar 2013 dwar l-approvazzjoni u s-sorveljanza tas-suq ta’ vetturi għall-agrikoltura u għall-forestrija.
            
            
               (b)L-għażla tal-istrumenti
            
            
               Regolament huwa l-istrument ix-xieraq biex jiġi emendat ir-Regolament (UE) 2015/68.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 15.2.2018
            
            
               li jemenda r- Regolament (UE) 2015/68 fir-rigward ta’ rekwiżiti marbuta mas-sistemi tal-ibbrejkar antilokk, mal-apparati ta’ ħżin tal-enerġija bi pressjoni għolja u mal-konnessjonijiet idrawliċi tat-tip ta’ linja waħda
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) Nru 167/2013 tal-Parlament Ewropew u tal-Kunsill tal-5 ta’ Frar 2013 dwar l-approvazzjoni u s-sorveljanza tas-suq ta’ vetturi għall-agrikoltura u għall-forestrija
                  3
               , u b’mod partikulari l-Artikolu 17(5) tiegħu,
            
            
               Billi:
            
            
               (1)Il-premessa (6) tar-Regolament Delegat tal-Kummissjoni (UE) 2015/68 jantiċipa li l-Kummissjoni tivvaluta r-rekwiżiti għall-immuntar tas-sistemi tal-ibbrejkjar antilokk (ABS) fuq it-tratturi b’veloċità massima tad-disinn ta’ bejn 40 u 60km/h mill-1 ta’ Jannar 2020. Wara valutazzjoni ta’ dak ir-rekwiżit, il-Kummissjoni kkonkludiet li t-tneħħija tar-rekwiżit tal-ABS mir-Regolament Delegat għal dawk il-vetturi tevita kostijiet finanzjarji sproporzjonati għall-industrija u għall-utenti, li fl-aħħar mill-aħħar iwasslu għal dewmien fl-użu effettiv tat-teknoloġija l-aktar reċenti tal-ibbrejkjar fis-suq. Għalhekk, ir-rekwiżit li jitwaħħlu dawk il-vetturi jiġu mgħammra bl-ABS jenħtieġ li jitħassar.
            
            
               (2)Il-kondizzjonijiet ta’ tħaddim tal-apparati ta’ ħżin tal-enerġija bi pressjoni għolja jenħtieġ li jippermetti firxa ta’ pressjoni skont l-aħħar żviluppi u jipprevedi t-test korrispondenti. Il-valuri ta’ limitu tal-pressjoni għandhom jenħtieġ li jiġu adattati skont dan.
            
            
               (3)Sabiex ikun hemm tranżizzjoni bla xkiel għall-projbizzjoni ta’ konnessjonijiet idrawliċi tat-tip ta’ linja waħda, l-Istati Membri u l-industrija, meta japplikaw ir-rekwiżiti tal-ibbrejkjar tar-Regolament Delegat (UE) 2015/68 għal tratturi ġodda konnessi ma’ karrijiet diġà fis-servizz, filwaqt li titqies ir-rata tat-tiġdid tal-flotta ta’ vetturi għall-agrikoltura u għall-forestrija rmunkati, l-applikazzjoni ta’ rekwiżiti tranżizzjonali dwar konnessjonijiet idrawliċi tat-tip ta’ linja waħda tal-apparati tal-ibbrejkjar u tal-agganċamenti tal-ibbrejkjar tal-karrijiet jenħtieġ li jiġi estiż sal-31 ta’ Diċembru 2024.
            
            
               (4)Għaldaqstant ir-Regolament Delegat (UE) 2015/68 jenħtieġ li jiġi emendat skont dan.
            
            
               (5)Filwaqt li jitqies li dan ir-Regolament fih għadd ta’ emendi importanti tar-Regolament (UE) 2015/68, meħtieġa għal applikazzjoni bla xkiel tiegħu, jenħtieġ li jidħol fis-seħħ b’urġenza,
            
            
               ADOTTAT DAN IR-REGOLAMENT:
            
            
               Artikolu 1
                  Emendi fir-Regolament ta' Delega (UE) 2015/68
            
            
               Ir-Regolament ta’ Delega tal-Kummissjoni (UE) 2015/68 qed jiġi emendat kif ġej:
            
            
               (1) L-Artikolu 16 huwa sostitwit b’dan li ġej:
            
            
               “Artikolu 16
            
            
               Rekwiżiti applikabbli għall-konnessjonijiet idrawliċi tat-tip ta' linja waħda u għat-tratturi mgħammra bihom
            
            
               1. Ir-rekwiżiti tal-prestazzjoni applikabbli għall-konnessjonijiet idrawliċi tat-tip ta' linja waħda tal-apparati tal-ibbrejkjar u tal-agganċamenti tal-ibbrejkjar tal-karrijiet u għal tratturi mgħammra b'konnessjonijiet idrawliċi tat-tip ta' linja waħda huma stabbiliti fl-Anness XIII. Dawk ir-rekwiżiti għandhom japplikaw sal-31 ta’ Diċembru 2024.
            
            
               2. Il-manifatturi ma għandhomx jinstallaw konnessjonijiet idrawliċi tat-tip ta’ linja waħda ma’ tratturi ġodda wara l-31 ta’ Diċembru 2024.”.
            
            
               (2) L-Artikolu 17 huwa emendat kif ġej:
            
            
               (a) it-tieni paragrafu jitħassar;
            
            
               (b) ir-raba' paragrafu huwa sostitwit b'dan li ġej:
            
            
               “B’effett mill-1 ta’ Jannar 2025, l-awtoritajiet nazzjonali għandhom jipprojbixxu t-tqegħid fis-suq, ir-reġistrazzjoni jew id-dħul fis-servizz ta’ tratturi ġodda mgħammra b’konnessjonijiet idrawliċi tat-tip ta’ linja waħda.”.
            
            
               (3) L-Annessi I, IV u XIII tar-Regolament (UE) 2015/68 huma emendati skont l-Anness ta' dan ir-Regolament.
            
         
         
            
               Artikolu 2
               Dħul fis-seħħ 
            
            
               Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 15.2.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Id-Direttiva tal-Parlament Ewropew u tal-Kunsill Nru 2003/37/KE tas-26 ta' Mejju 2003 dwar l-approvazzjoni tat-tip ta' tratturi għall-agrikoltura jew għall-foresti, il-karrijiet tagħhom u makkinarju rmunkat interkambjabbli, flimkien mas-sistemi tagħhom, komponenti u unitajiet tekniċi separati u r-revoka tad-Direttiva 74/150/KEE (ĠU L 171, 9.7.2003, p. 1)
               
               
                  
                     (2)
                  
                        Ir-Regolament (UE) Nru 167/2013 tal-Parlament Ewropew u tal-Kunsill tal-5 ta' Frar 2013 dwar l-approvazzjoni u s-sorveljanza tas-suq ta' vetturi għall-agrikoltura u għall-forestrija (ĠU L 60, 2.3.2013, p. 1).
               
               
                  
                     (3)
                  
                        ĠU L 60, 2.3.2013, p. 1.
               
            
      
    ---documentbreak--- 
      
         
         
            
               ANNESS 
            
            
               L-Annessi I, IV u XIII tar-Regolament Delegat (UE) 2015/68 huma emendati kif ġej:
            
            
               (1) L-Anness I huwa emendat kif ġej:
            
            
               (a) il-punt 2.2.1.21.2 jitħassar;
            
            
               (b) il-punt 2.2.1.23 jinbidel b'dan li ġej: 
            
            
               “It-tratturi għajr dawk imsemmija fil-punt 2.2.1.21.1 li huma mgħammra b’sistemi tal-ibbrejkjar antilokk għandhom jikkonformaw mar-rekwiżiti tal-Anness XI.”;
            
            
               (c) fil-punt 2.2.2.15.1.1, il-kliem “Din il-pressjoni ma għandhiex tkun aktar minn 11 500 kPa” jitħassru;
            
            
               (d) jiddaħħlu l-punti 2.2.2.15.1.1.1 u 2.2.2.15.1.1.2 li ġejjin:
            
            
                  "2.2.2.15.1.1.1.
                     Din il-pressjoni baxxa fl-apparati ta’ ħżin tal-enerġija idrawlika m’għandhiex taqbeż 11 500 kPa għal sistemi li jużaw apparati ta’ ħżin tal-enerġija bi pressjoni massima tat-tħaddim ta’ 15 000 kPa.
            
            
                  2.2.2.15.1.1.2.
                     
                     Din il-pressjoni baxxa fl-apparati ta’ ħżin tal-enerġija idrawlika tista taqbeż 11 500 kPa għal sistemi li jużaw apparati ta’ ħżin li jkunu kkargati sa pressjoni massima tat-tħaddim ta’ 15 000 kPa biex jikkonformaw mal-prestazzjoni tal-ibbrejkjar preskritta.”.
            
            
               (2)Fl-Anness IV, parti C (Sistemi tal-ibbrejkjar idrawliċi b’enerġija maħżuna), jiżdied il-punt 1.3.2.1.1 li ġej: 
            
            
               “1.3.2.1.1. 
                     fil-każ ta’ sistemi li jużaw apparat tal-ħżin tal-enerġija li kkargat mitluba għal pressjoni operattiva massima ta’ aktar minn 15 000 kPa biex jikkonformaw mar-rekwiżiti tal-prestazzjoni tal-ibbrejkjar preskritta, il-pressjoni fl-apparat tal-ħżin tal-enerġija fil-bidu tat-test għandha tkun il-pressjoni massima prevista mill-manifattur.”.
            
            
               (3) L-Anness XIII huwa emendat kif ġej:
            
            
               (a)il-punt 1.1 jinbidel b'li ġej:
            
            
               “Konnessjoni idrawlika tat-tip ta’ linja waħda tista’ tiġi installata fuq tratturi li jkunu mgħammra bi kwalunkwe wieħed minn dawn li ġejjin:
            
            
               (a) kwalunkwe konnessjoni imsemmija fil-punt 2.1.4 tal-Anness I;
            
            
               (b) kwalunkwe konnessjoni tat-tipi msemmija fil-punti 2.1.5.1.1, 2.1.5.1.2 u 2.1.5.1.3 ta’ l-Anness I. F’dan il-każ, sabiex jiġi evitat li jkun hemm duplikazzjoni ta’ konnettur, il-konnettur maskili ta’ konnessjoni idrawlika tat-tip ta’ linja waħda jista’ jkun il- konnettur maskili deskritti fil-punt 2.1.5.1.1 tal-Anness I, bil-kundizzjoni li l-pressjonijiet li jiġu ġġenerati fuq dak il-konnettur jikkonformaw mal-punti 1.1.1, 1.1.2 u 1.1.3”.
            
            
               (b)Jiddaħħlu l-punti 1.1.1., 1.1.2 u 1.1.3. li ġejjin:
            
            
               "1.1.1. Fil-każ li l-linja ta’ kontroll u l-linja supplimentari ta’ vettura rmunkata jkunu konnessi, il-pressjoni pm iġġenerata għandha tkun skont id-Dijagramma 2 tal-Appendiċi 1 tal-Anness II. 
            
         
         
            
               1.1.2. Fil-każ li tkun konnessa vettura rmunkata b’konnessjoni idrawlika tat-tip ta’ linja waħda, il-pressjoni pm iġġenerata għandha tkun skont il-punt 2 jew 3 ta’ dan l-Anness.
            
            
               1.1.3. Id-ditezzjoni tal-linji konnessi msemmija fil-punti 1.1.1. u 1.1.2 għandha ssir b’mezzi awtomatiċi.”.